Onsdag kan flere lærere se frem til at få foretaget en hurtigtest; i hvert fald hvis de er ansat i Morsø Kommune. Tirsdag blev 30 medarbejdere fra Morsø Kommunes sundhedspleje uddannet i at coronateste medarbejderne på kommunens skoler, og det betyder, at de nu er klar til at rykke ud. Dueholmskolen og Øster Jølby Skole er de to første skoler, som får besøg. Torsdag bliver det henholdsvis M.C. Holms Skole og Erslev Skoles tur, mens Sydmors Skole og Børnehus får besøg af podningsenheden fredag. – Hurtigtesten bliver på alle skolerne afviklet fra morgenstunden, når personalet møder ind. Poderne står klar med testtilbuddet fra kl. 07:00, så man har mulighed for at blive testet, inden dagens aktiviteter med børnene og kollegerne sættes i gang, fortæller Morsø Kommune. Alle skoler får besøg af podningsenheden to gange om ugen. Uddannelsen af poderne er foregået i et samarbejde mellem Falck og Morsø kommunes sundhedsafdeling.
Morsø Kommune har uddannet 30 medarbejdere, der nu står klar til at pode lærerne på kommunens skoler.